
Библиотекэхэм я урысейпсо махуэм ирихьэлIэу
Къэбэрдей-Балъкъэр Республикэм и Iэтащхьэ Къанокъуэ Арсен библиотекэхэм я лэжьакIуэхэм
зэрызахуигъазэр
Ныбжьэгъу лъапIэхэ!
КъБР-м Мэлбахъуэ Т. Къу. и цIэр зезыхьэ и Къэрал лъэпкъ библиотекэм, республикэм и библиотекэхэм я лэжьакIуэ псоми си гуапэу сынывохъуэхъу Библиотекэхэм я урысейпсо махуэмкIэ.
Библиотекархэм я псэемыблэж лэжьыгъэм, абыхэм я егугъуныгъэмрэ тхылъыр фIыуэ зэралъагъумрэ куэдкIэ я фIыгъэщ щIэныгъэ зыбгъэдэлъ еджагъэшхуэу, щэнхабзэм, гъуазджэм, егъэджэныгъэм я лэжьакIуэ цIэрыIуэу ди республикэм и щIыхьыр зыIэтахэм я щIэблэ зыбжанэ зэрызэтеувар.
Нобэ библиотекэм и IэнатIэм зегъэужьынымкIэ гъуэгу нэхъыщхьэр информацэм и IэнатIэ зызыужьа зэтегъэувэнырщ, библиотекэм и IэнатIэм и лэжьыгъэр иджырей технологиехэр я лъабжьэу егъэкIуэкIынырщ, щIэблэ къэхъур хэкур фIыуэ лъагъуным, лъэпкъ псоми пщIэ яхуэщIыным, тэмакъкIыхьыу щытыным хуэзыущий жылагъуэ Iуэхуу цIыху куэд къызэщIэзыубыдэхэр къызэгъэпэщынырщ.
БлэкIа илъэс псоми республикэм властымкIэ и органхэм библиотекэхэр зыхуэныкъуэхэм гулъытэ хуащIу щытащ. ДяпэкIи дэ къэрал дэIэпыкъуныгъэ библиотекэхэм еттынущ, абыхэм я мылъку-техникэ зэфIэкIыр зэрыдгъэбыдэным, библиотекарым и IэщIагъэм иIэ пщIэр къызэрытIэтыным дыхущIэкъунущ.
Мы гуфIэгъуэ махуэм псоми сынывохъуэхъу ди республикэм ис лъэпкъхэм зыми хуэбгъадэ мыхъуну я щэнхабзэр хъумэнымкIэ, ди цIыхухэм я зэхэщIыкIыр къэIэтынымкIэ лэжьыгъэфI къефхьэлIэну. Узыншагъэ, тегушхуэныгъэ фиIэну, фIыщIэ ин зыпылъ фи IэнатIэм творческэ ехъулIэныгъэхэр къыщыфхьыну си гуапэщ.
